projecte-aina/catalan_government_crawling huggingface dataset:
La Fundació Ulls del món explica, mitjançant 36 imatges de la fotògrafa Elisenda Pons, el programa d'atenció oftalmològica i òptica que desenvolupa a les ciutats bolivianes d'El Alto i La Paz en l'exposició "Obrint els ulls a Bolívia".
La mostra es pot visitar del 6 de setembre al 16 d'octubre, a la Sala Cotxeres del Palau Robert.
El reportatge fotogràfic d'Elisenda Pons i els textos que l'acompanyen donen a conèixer el context sanitari i oftalmològic a Bolívia, l'actuació de la Fundació per combatre la ceguesa evitable i altres patologies, i els resultats assolits per l'organització.
La mostra també pretén conscienciar els ciutadans sobre la situació de pobresa que impedeix molts ciutadans de països pobres accedir a serveis bàsics de salut.
Ulls del món, organització sense ànim de lucre destinada a prevenir i combatre la ceguesa evitable en les poblacions més pobres del món, va acordar amb el Ministeri de Salut i Esports de Bolívia el 2003 portar a terme un programa de cooperació oftalmològica per disminuir les patologies oculars en les zones esmentades.
Bolívia és el tercer país més pobre d'Amèrica Llatina, superat només per Haití i Guatemala, amb un 70 per cent de població en situació de pobresa.
A zones pobres com la ciutat d'El Alto hi viuen milers de persones cegues per cataractes i pacients amb tot tipus de patologies oculars, també nens i nenes amb malalties que sovint deriven cap a la ceguesa.
Molts problemes tenen la raó de ser en la desnutrició, les deficiències en la higiene i la sanitat i les condicions climàtiques adverses.
Molts problemes de vista tenen fàcil solució amb les tècniques que fem servir en el nostre entorn.
Alguns pacients han recuperat la vista després de molts anys de ceguesa.
L'autora de reportatge fotogràfic és la fotògrafa Elisenda Pons, que va viatjar a la zona per conèixer directament la tasca que hi porta a terme la Fundació i plasmar-la en imatges.
Elisenda Pons és membre de l'equip de fotògrafs del diari El Periódico de Catalunya, col·labora, a més, en diverses publicacions i revistes d'interès general i és autora de diversos llibres de fotografia, entre els quals destaquen Romànic de la Vall de Boí i Barcelona i el cotxe.
També és autora d'altres reportatges fotogràfics similars en què mostra la seva sensibilitat social com és el cas d' "Ulls del Sàhara", després de la visita que va fer als campaments de refugiats de Tindouf, i "Ulls d'Inhambane", sobre l'atenció oftalmològica de la població d'aquesta província de Moçambic.
Reportatges fotogràfics que s'han mostrat en diverses sales d'exposicions.
Precisament la mostra fotogràfica sobre Moçambic es va poder visitar al Palau Robert el 2008.
Coincidint amb l'exposició i amb el Dia Mundial de la Visió, que se celebra el 13 d'octubre, s'organitzarà un acte institucional a la Sala d'Actes de les Cotxeres.
Presidirà l'acte l'alcalde de Barcelona, Xavier Trias, i hi assistiran el president d'Ulls del món i síndic de Greuges, Rafael Ribó, i el vicepresident de l'entitat, el reconegut oftalmòleg Borja Corcóstegui.
Explicar la situació actual de la pandèmia de la sida i conscienciar la població, especialment el col·lectiu LGTB, de la conveniència de continuar treballant per aturar-ne l'expansió van ser els objectius de l'exposició "VIH EN POSITIU", que es va presentar a la Sala Cotxeres del Palau Robert entre el 7 i el 15 d'agost.
La mostra la van organitzar la Coordinadora Gai Lesbiana (CGL), Gais Positius i Circuit Festival International Gay and Lesbian Event, amb el suport del Departament de Salut de la Generalitat.
La informació s'exposa en 24 plafons que recullen imatges i textos.
Arrenca amb un repàs dels fets històrics més importants, continua amb algunes de les campanyes desenvolupades i s'hi informa sobre la prevenció, els tractaments, l'estigma, la discriminació i la situació actual.
Aquesta iniciativa es va programar coincidint amb el 30è aniversari del primer diagnòstic d'un cas de sida.
Les associacions LGTB de tot el planeta estan focalitzant els seus esforços a destacar la necessitat de continuar treballant per aturar l'expansió de la pandèmia, aconseguir una solució mèdica i donar suport a les persones que conviuen amb el VIH.
L'acte inaugural de l'exposició va tenir lloc el 6 d'agost.
Hi va parlar el president de la Coordinadora Gai-lesbiana de Catalunya, Antonio Guirado.
L'acte va coincidir amb l'exposició itinerant "Àfrica: cares i creus.
Problemes i solucions per una salut i una educació dignes", que es va inaugurar el 24 d'agost al Palau Robert i estarà obert al públic fins al 29 de setembre.
La mostra és organitzada per la Fundació África Digna, amb el suport de l'Agència Catalana de Cooperació i Desenvolupament de la Generalitat de Catalunya i la Fundació Renta.
A més de Moses Okoth, hi van intervenir el radiòleg i mentor de Moses, el doctor Albert Bossy, i la presidenta de la Fundació Àfrica Digna, Mercedes Barceló.
"África: Cares i Creus", el primer gran projecte de sensibilització que impulsa la Fundació África Digna, presenta les realitats sobre salut i educació a l'Àfrica subsahariana a partir de 6 testimonis reals que expliquen les seves pròpies històries.
Aquests testimonis es troben a la mostra amb els noms: Em dic Moses; Sóc la Mamma Damaris; Sóc el Doctor Victorio Torres; Sóc la Teriano; Em dic Ron Beaton i El meu nom és Mary Jo.
En l'acte de dijous Moses Okoth va explicar la seva experiència.
Després de perdre un fill per un mal diagnòstic ecogràfic, Moses va fer, gràcies al doctor Albert Bossi, un curs de diagnosi ecogràfica a la Clínica Corachán i a l'Hospital Sant Joan de Déu.
Ara dirigeix la ONG Rehema Healthcare Organization (RHA) en el suburbi de Korogocho a Nairobi i, amb l'ajut de la Fundació Àfrica Digna, promou projectes sense ànim de lucre, com és el cas del dispensari ecogràfic que facilita l'accés a aquest tipus de proves a les persones amb pocs recursos.
També van intervenir a l'acte el director general de Cooperació al Desenvolupament, Carles Llorens; el president d'Ulls del Món, Rafael Ribó; la directora del Palau Robert, Carme Canadell, i la doctora i voluntària d'Ulls del món, Mireia Jornet.
L'alcalde de Barcelona va mostrar la seva solidaritat amb les dues cooperants segrestades de Metges sense Fronteres, destacant els riscos que assumeixen molts dels protagonistes de la cooperació al desenvolupament.
També va lloar la tasca que porta a terme la Fundació amb la formació de persones que garanteixen la continuïtat de les tasques assistencials en països pobres.
Al seu torn, el director general de Cooperació al Desenvolupament va remarcar que la cooperació entre l'Agència de Cooperació i la Fundació ha donat resultats molt positius perquè el diner aportat en subvencions ha aconseguit impactes molt positius.
El president d'Ulls del Món va recordar el paper de l'actual alcalde de Barcelona en la creació de l'entiat i alhora va expressar la seva satisfacció per la tasca portada a terme en països pobres que ara ja compten amb més professionals i eines per lluitar contra les malalties oculars.
"Obrint els ulls a Bolívia" mostra, a través de 36 fotografies d'Elisenda Pons, el context sanitari i oftalmològic del país llatinoamericà, especialment al municipi d'El Alto, l'actuació de la Fundació per combatre la ceguesa evitable i els resultats assolits per l'organització des de l'any 2003.
A Bolívia hi ha actualment unes 400.000 persones amb discapacitat visual i només un 25% de la població té accés a una atenció ocular en condicions adequades.
En el marc del Dia Mundial de la Visió, la Fundació emet el seu espot publicitari en alguns dels principals mitjans audiovisuals catalans, que li ofereixen espais solidaris en els dies previs i posteriors a la jornada.
L'Hospital Sant Joan de Déu Barcelona, centre de referència per a l'assistència pediàtrica i obstètrico-ginecològica, donarà a conèixer la tasca que porta a terme en tractaments mèdics capdavanters i l'acolliment als infants en una exposició que es podrà visitar del 17 al 24 de setembre, a la Sala Cotxeres del Palau Robert.
L'exposició "Tu ens fas bategar!
Hospital Sant Joan de Déu: la ciència amb l'humanisme" també explicarà la tasca divulgativa del centre, que apropa les noves tecnologies als pacients que no estan a l'Hospital i que contribueix a la prevenció de malalties.
La mostra també permet apropar-se als projectes solidaris que impulsa l'Hospital.
Coincidint amb l'exposició, l'Hospital Sant Joan de Déu organitzarà el dissabte 22 de setembre, durant les festes de la Mercè, una jornada festiva amb moltes activitats, especialment pensades per a les famílies, al Jardí i a la Sala d'Actes de les Cotxeres.
Els nens podran participar, de les 10 a les 20 hores, en tallers infantils que reprodueixen activitats que es fan al centre per reduir l'impacte de l'hospitalització.
Així, l'equip de músics que toquen peces musicals als nens ingressats mostrarà les intervencions en musicoteràpia.
Els Pallassos d'Hospital ompliran de rialles el Jardí i els professionals que fan intervencions assistides amb gossos portaran els animals perquè els infants els puguin passejar i pentinar.
Paral·lelament, a la Sala d'Actes del Palau Robert, professionals de l'Hospital oferiran xerrades sobre alguns dels temes de salut que més preocupen els pares i les mares.
Les persones que s'acostin a la festa i vulguin fer-se amigues de l'Hospital podran simbolitzar aquesta amistat adquirint, amb una aportació mínima d'un euro, una capseta i enganxar-la en un gran cor que presidirà la festa i que prendrà vida i començarà a bategar quan estigui omplert de capses.
L'exposició i la festa tenen com a missió difondre el programa "Amics de l'Hospital", posat en marxa l'any 2010.
Aquest projecte anima a tothom a col·laborar, en la mesura del que pugui, amb l'Hospital: ja sigui aportant idees, dedicant un temps a acompanyar els nens i les seves famílies, i sobretot aportant suport econòmic.
L'Hospital, amb aquesta iniciativa, pretén ampliar la col·laboració amb la societat per tirar endavant projectes de recerca, innovació, divulgació, solidaritat i de suport i acompanyament als pacients i a les seves famílies, molt necessaris però difícils de finançar en un moment com l'actual.
Aquests programes no són estrictament assistencials, i per tant no finançats per la sanitat pública, però ajuden als pacients i les seves famílies a afrontar la malaltia en les condicions més òptimes i millorar la seva experiència durant l'estada hospitalària.
L'Hospital forma part del grup de l'Orde Hospitalari de Sant Joan de Déu, que té presència a 50 països dels cinc continents.
El centre maternoinfantil d'Esplugues registra cada any 25.000 ingressos hospitalaris, 200.000 consultes externes, 115.000 urgències, 14.000 intervencions quirúrgiques i 4.000 naixements.
Programa de la Festa dels Amics de l'Hospital Sant Joan de Déu:
Els artesans de Gràcia recorden i honoren la memòria de l'arquitecte-artesà Josep Maria Jujol, en l'exposició "Jujol l'homenatge.
Mostra itinerant 2010-2012", que es pot visitar del 5 al 13 de maig a la Sala Cotxeres i Jardí del Palau Robert.
La mostra dóna a conèixer la figura de Jujol i peces realitzades per artesans, en tècniques diferents, a partir de la influència de l'arquitecte.
Josep M. Jujol i Gibert (1879-1949) és una de les figures destacades de l'arquitectura del segle XX i un pioner de la modernitat.
Una part de la seva activitat i obra es vincula molt directament amb els projectes d'Antoni Gaudí, però també és remarcable la tasca com a artesà en el disseny de mobles, la forja i la utilització de materials reciclats, entre d'altres.
L'arquitecte va mantenir una estreta vinculació amb la vila de Gràcia, on va viure del 1888 al 1893.
L'exposició, que té Franzina Raspall com a comissària i l'assessorament de l'Arxiu Jujol, l'impulsa l'Associació artesans de Gràcia de Barcelona per donar a conèixer la vida i obra d'aquest artista.
La mostra consta de plafons informatius on s'explica la història de l'ofici i la descripció de cinc oficis que fan els artesans de Gràcia i en els quals també havia treballat Jujol.
També s'hi mostren peces d'artesans de l'Associació en tècniques diverses.
Altres punt d'interès són l'audiovisual de Franzina Raspall, amb veu de Carles Canut, sobre la vida i l'obra de Jujol i la projecció d' imatges de les cinc exposicions dedicades a l'arquitecte tarragoní que s'han presentat a Tarragona, Canet de Mar, Sant Joan Despí, Els Pallaresos, i a la sala d'art de la Llibreria Martínez Pérez de Barcelona, abans de cloure el seu recorregut al Palau Robert.
D'altra banda, al Jardí s'hi mostra l'activitat dels artesans en unes carpes.
Una aproximació real a una sèrie d'oficis artesanals que segueixen vius al barri de Gràcia en tècniques com joieria, mosaic, cuir, teixit, marqueteria, miniatura, forja, enquadernació, vidre, laca japonesa, restauració d'art, paper maixé, policromia, pintura, cuina, música o literatura.
La comissària de la mostra, Franzina Raspall, parlarà sobre l'artista, els oficis d'artesà i la restauració que ha fet de diverses obres de Jujol en la xerrada-col·loqui que tindrà lloc el 9 de maig, a les 19 hores, a la Sala d'Actes de Cotxeres.
També hi intervindrà Josep Maria Jujol, fill de l'artista, i hi assistiran els altres dos fills, Teresa i Thecla.
Una exposició fotogràfica al Palau Robert dóna a conèixer la trajectòria del diplomàtic, escriptor i nacionalista irlandès Roger Casement, que va denunciar la crueltat i els abusos de l'explotació colonial moderna i va tenir una paper destacat en l'emergència de l'independentisme irlandès.
El cautxú, l'Amazònia i el món atlàntic, 1884-1916" es pot visitar entre el 2 i el 15 d'octubre a la Sala d'Actes del Palau Robert.
L'organitza l'Ambaixada d'Irlanda a Espanya, amb el suport de l'Institut Català Internacional per la Pau, la Secretaria d'Afers Exteriors de la Unió Europea i el Palau Robert.
Un llegat visual d'un gran interès en l'estudi de les societat i cultures iberoamericanes en una conjuntura històrica determinada, marcada per la crueltat i l'explotació.
Roger Casement va treballar durant vint anys a l'Àfrica per al Ministeri d'Afers Exteriors britànic, ja que Irlanda estava sota domini britànic.
Casement va escriure un dur informe en què denunciava els brutals comportaments de l'Administració del règim del rei Leopold II a l'Estat independent del Congo.
Posteriorment, entre 1910 i 1913, quan ocupava el càrrec de cònsol general al Brasil, va fer una investigació similar sobre el tracte rebut per la població índia, esclavitzada, per la indústria extractiva del cautxú.
Aquesta investigació es va estendre més enllà de les fronteres amazòniques del Perú, Colòmbia, el Brasil, l'Equador i Bolívia.
Roger Casement va dimitir l'any 1913 del Ministeri d'Afers Exteriors britànic per donar suport a la independència d'Irlanda.
Aquest suport naixia de les seves experiències de violència imposada a les colònies de l'Africa, Amèrica del Sud i Irlanda.
Va ser executat per altra traïció a Londres pel seu paper en la rebel·lió de Setmana Santa del 1916, amb l'Alçament de Pasqua, que pretenia aconseguir la independència d'Irlanda del Regne Unit.
L'escriptor Mario Vargas Llosa va rescatar la figura de Casement en l'exitosa novel·la "El sueño del celta", que relata les peripècies i la lluita del diplomàtic irlandès.
Roger Casement va rebre el reconeixement per part d'Irlanda a partir de la independència del país el 1921.
El 1965 es va celebrar a Dublín un funeral d'Estat amb motiu de la tornada a Irlanda de les seves despulles mortals.
La comissària de la mostra "Jujol, l'homenatge.
Mostra itinerant 2010-2012", Franzina Raspall, va referir-se a la important feina de Josep Maria Jujol com a artesà per valorar-ne l'obra global, en la xerrada-col·loqui que va fer el 9 de maig, a la Sala d'Actes de Cotxeres del Palau Robert.
Raspall també va afirmar que la mostrar serveix per aprofundir en l'obra de Jujol i que gràcies a la seva genialitat han estat possibles iniciatives com aquesta que s'ha presentat en diverses ciutats catalanes.
També va destacar que 40 dels oficis que trobem en l'obra de Jujol estan inclosos en la catalogació d'oficis de la Generalitat.
En un altre moment, Franzina Raspall va explicar la feina realitzada com a restauradora de diverses peces de Jujol, entre les quals destaquen l'Altar de la Immaculada i l'Altar del Sant Crist a l'església parroquial de la localitat d'Els Pallaresos.
També van intervenir en l'acte la president la presidenta de l'Associació artesans de Gràcia, Dolors Just, i Josep Maria Jujol, fill de l'artista.
Aquest acte s'ha organitzat coincidint amb l'exposició "Jujol l'homenatge.
Mostra itinerant 2010-2012", que es pot visitar del 5 al 13 de maig a la Sala Cotxeres.
La mostra dóna a conèixer la figura de Jujol i peces realitzades per artesans, en tècniques diferents, a partir de la influència de l'arquitecte.
El dissabte 29 de juny, va tenir lloc la Jornada festiva "El camp a la ciutat", coincidint amb l'exposició "Del camp al mercat.
El valor de l'agricultura de proximitat", que es pot visitar al Palau Robert fins al 15 de setembre.
Les activitats i la projecció del documental "Plou i fa sol" es van organitzar amb la col·laboració de l'Ajuntament de Sant Boi.
El valor de l'agricultura de proximitat" reivindica el valor de l'agricultura de proximitat o agricultura periurbana des del punt de vista econòmic, social i paisatgístic, i alhora proposa una reflexió sobre la relació que manté el camp amb la ciutat i el territori metropolità.
L'exposició l'organitza el Departament d'Agricultura, Ramaderia, Pesca, Alimentació i Medi Natural, amb el suport del Departament de la Presidència i el patrocini de Caprabo.
En aquesta Jornada els pagesos del Baix Llobregat van vendre fruita i verdura en diverses parades al Jardí, i s'hi van orgnaitzar tallers per a nens.
Al taller de l'hort els nens hi van aprendre a plantar un enciam en un test, que es podien endur a casa, i coneixer els principals conreus de la zona.
Al taller la carxofa de Sant Boi, els nens hi apenien l'origen de la carxofa i van fer un petit taller de cuina amb aquest producte.
A la tarda s'hi va projectar el documental "Plou i fa sol", dirigit per Pere Joan Ventura i produït per Curt Ficcions Curt Produccions i Televisió de Catalunya, a la Sala d'Actes de les Cotxeres.
Un treball en què es reflecteix la tasca d'un grup de pagesos que mantenen els seus camps de producció en el Parc Agrari del Llobregat, prop de Barcelona.
L'aecc-Catalunya Contra el Càncer de Barcelona commemora aquest any el 60è aniversari de la creació de l'entitat amb una exposició que recorre els moments més importants de la seva història, a la Sala d'Actes de les Cotxeres del Palau Robert, del 19 al 24 de novembre.
L'exposició "60 anys de vida, 1953-2013. aecc-Catalunya contra el càncer" presenta 12 fotografies que marquen les fites més importants aconseguides per aquesta associació, que porta 60 anys ajudant diverses generacions a superar una malaltia anomenada càncer.
Des de la seva fundació el 1953 fins a la creació de l'Observatori del Càncer al 2011, repassant també la construcció de l'Hospital Oncològic de Catalunya al 1975, la posada en marxa del Programa d'Atenció Psicològica al 1989 o el programa pilot Primer Impacte, dissenyat per atendre els malalts des del primer moment del diagnòstic, al 2009.
La inauguració va tenir lloc el 18 de novembre.
En el marc d'aquest aniversari també se celebrarà, el dijous 21 de novembre, a les 19 hores, la taula rodona amb el lema "Passat, present i futur del càncer", que comptarà amb la presència dels doctors Sánchez de Toledo, Albert Biete i Josep María Llovet, un representat del voluntariat de l'aecc de Barcelona i un pacient oncològic.
L'aecc té representació en més de 2.000 localitats, suma més de 15.000 voluntaris actius amb el propòsit de lluitar contra el càncer en totes les seves modalitats i més de 147.000 socis.
El treball de l'aecc es desenvolupa sota una filosofia de col·laboració i recolzament mutu amb les autoritats sanitàries, les institucions científiques i aquelles altres entitats que persegueixen una finalitat anàloga a la de l'Associació.
Tot plegat sota els principis d'ajuda, unitat, transparència, professionalitat, independència i dinamisme.
L'aecc de Barcelona gestiona els seus propis recursos destinats a programes i ajudes que destinen íntegrament al seu àmbit d'actuació.
L'aecc de Barcelona està present actualment a més de 90 municipis d'arreu de la demarcació.
Els objectius principals de l'aecc-Catalunya Contra el Càncer són el suport i el recolzament al malalt de càncer i la seva família, la prevenció del càncer i la promoció de la salut, i el foment de la recerca oncològica de qualitat i propera al pacient.
Aquesta missió és possible gràcies als programes de voluntariat, la mobilització social i de recursos, i la sostenibilitat econòmica de l'entitat.
El Palau Robert presenta, del 19 de desembre al 6 de gener de 2014, l'exposició itinerant "Dones i cançons", que, a través d'una mostra de fotografies de vint-i-cinc dones que canten i fan cançons, representatives del panorama musical català, vol reflectir la continuïtat, diversitat i riquesa de la tradició musical de les cantants catalanes.
La mostra, que es podrà visitar a la Sala d'Actes de les Cotxeres, és una iniciativa duta a terme gràcies a la col·laboració entre l'Institut Català de les Dones del Departament de Benestar Social i Família, i la revista Enderrock.
L'acte inaugural tindrà lloc el 18 de desembre, a les 19 hores.
"Dones i cançons" mostra el treball fotogràfic del cap de la secció de fotografia d'Enderrock, Juan Miguel Morales, que va retratar vint-i-cinc dones que canten i fan cançons per al monogràfic sobre aquesta temàtica que la revista va publicar el mes de gener, juntament amb un CD, per commemorar l'Any de les Dones a la Cançó i els 50 anys de la mítica cançó "Se'n va anar", popularitzada per Salomé, la primera dona de la cançó en català.
Aquesta mostra s'ha pogut veure a Girona, Sant Feliu de Guíxols, Tortosa, Lleida i Vilanova i la Geltrú gràcies a la col•laboració del Servei de Biblioteques del Departament de Cultura.
En l'acte del dia 18 també es presentarà un monogràfic que Enderrock publica aquest mes protagonitzat per un seguit de dones artistes que presenten nous treballs, i es complementa amb un nou àlbum recopilatori Noves dones i cançons.
El Pla estratègic de polítiques de dones 2012-2015 del Govern de la Generalitat de Catalunya té entre els seus objectius la visibilització del talent, l'emprenedoria i les carreres professionals de les dones en diferents àmbits.